Nordjyderne står i lange køer for at få mulighed for at snøre løbeskoene i selskab med Kronprinsesse Mary ved Royal Run i Aalborg anden pinsedag mandag 10. juni. På blot tre uger har antallet af tilmeldte deltagere allerede overgået sidste års samlede deltagerantal på 9.131, og det kan nu være et spørgsmål om få dage, før der er udsolgt. Antallet af tilmeldinger passerede fredag eftermiddag 9.500, og det glæder formanden for Aalborg Atletik og Motion, Jørgen Hein, der er med i planlægningsgruppen bag årets løb. -  Det er helt vildt, og det overgår alle forventninger. Også selv om jeg godt var klar over, at der ville blive stor interesse omkring det, da det kom frem, at det er Kronprinsesse Mary, der kommer til Aalborg og løber med, siger Jørgen Hein. Fortsætter tilmeldingen i samme tempo, er der snart udsolgt. På nuværende tidspunkt er der sat en max grænse på 12.000 deltagere. - Det er klart, at vi allerede nu går og gør os tanker om, hvorvidt vi kan gøre noget på en anden måde, så vi får plads til lidt flere deltagere. Det vil vi overveje meget nøje, men samtidig vil jeg slå fast, at det er helt afgørende for os, at folk skal have en god oplevelse ud af dagen. Både deltagere og tilskuere. Det må ikke blive for presset, fastslår Jørgen Hein. På landsplan har mere end 50.000 allerede meldt sig som deltagere i Royal Run, oplyser Danske Atletik Forbund. - Når man inviterer til fest, er det jo sjovest, når gæsterne rent faktisk kommer. Det er stort, at vi i Aalborg allerede har passeret det samlede deltagerantal fra 2018 og har ramt 54.000 tilmeldte samlet set. Vi er naturligvis meget glade for at opleve den store opbakning til arrangementet, og er meget bevidste om, at folk håber på og forventer en dejlig og aktiv oplevelse i festlige rammer,” siger Jakob Larsen, direktør i Dansk Atletik Forbund. Aalborg bliver en af tre byer på Kronprins Frederiks Royal Run kort i år. Aarhus og København er de to andre byer, og som i andre gode, danske familier, så fordeler mand og kone pligterne lidt imellem sig. Mens Kronprinsen selv deltager i Aarhus og København, er det altså Kronprinsesse Mary, der repræsenterer familien i Aalborg.
Sidste års deltagerantal allerede passeret, og det tynder kraftigt ud i bunken med startnumre